
Обавештење о томе шта је штрајк,  начин на који се покреће штрајк, кога сте дужни да обавестите и др.

 
Штрајк је прекид рада који запослени организују ради заштите својих професионалних и економских интереса по основу рада. 
 
Запослени слободно одлучују о свом учешћу у штрајку.

У складу са Чланом 2. Закона о штрајку, штрајк се може организовати у предузећу или другом правном лицу, односно у њиховом делу или код физичког лица које обавља привредну или другу делатност или услугу (у даљем тексту: послодавац), или у грани и делатности, или као генерални штрајк.

Штрајк се може организовати и као штрајк упозорења.

Штрајк упозорења може трајати најдуже један сат.

 
Такође, у складу са чланом 3. Закона о штрајку, Одлуку о ступању у штрајк  у школи доноси орган синдиката одређен општим актом синдиката или већина запослених, што значи ако немате актом синдиката прописано који орган доноси одлуку о штрајку, онда одлуку доноси већина запослених, сви морају да се потпишу на одлуку.
 
Одлука о ступању у штрајк  мора да садржи:
1. захтеве запослених;
2.  време почетка штрајка;  
3.  штрајкачки одбор који заступа интересе запослених и у њихово име води штрајк.

У складу са чланом 82. Закона о основној школи наставници, стручни сарадници и васпитачи остварују право на штрајк под условом да обезбеде минимум процеса рада школе. 
Минимум процеса рада за наставника је остваривање обавезне наставе у трајању од 30 минута по часу у оквиру дневног распореда и обављање испита, а за стручног сарадника и васпитача 20 часова рада недељно.
 Против наставника, стручног сарадника и васпитача који учествују у штрајку противно одредби става 2. овог члана, директор школе покреће дисциплински поступак. Наставнику, стручном сараднику и васпитачу за повреду наведене обавезе  овог члана изриче се мера престанка радног односа.

Штрајк се најављује:

1. директору 
2. Министру , 
3. Градском секретару за образовање Града Београда 
4. Родитељима на родитељском састанку



И то свима горе од (1 до 4) најдоцније десет дана пре почетка штрајка, достављањем одлуке о ступању у штрајк и изјаве о начину обезбеђивања минимума процеса рада што значи да морате донети Одлуку и уз одлуку изјаву како ћете обезбедити минимум процеса рада.


У складу са члан 5. Закона о штрајку, Штрајкачки одбор је дужан да штрајк најави достављањем послодавцу одлуке о ступању у штрајк, најдоцније пет дана пре дана одређеног за почетак штрајка, односно двадесет четири часа пре почетка штрајка упозорења, ако овим законом није утврђен други рок.

У складу са чланом 13. Закона о штрајку, Штрајкачки одбор дужан је да за време штрајка сарађује с послодавцем ради обезбеђења минимума процеса рада из члана 10. овог закона. Запослени  су дужни да за време штрајка извршавају налоге послодавца.

У складу са чланом 14. Закона о штрајку, организовање штрајка, односно учешће у штрајку под условима утврђеним овим законом не представља повреду радне обавезе, не може бити основ за покретање поступка за утврђивање дисциплинске и материјалне одговорности запосленог и не може за последицу имати престанак радног односа запосленог. Запослени који учествује у штрајку остварује основна права из радног односа, осим права на зараду, а права из социјалног осигурања - у складу с прописима о социјалном осигурању. 

У складу са чланом 7. Закона о штрајку, Штрајкачки одбор и запослени који учествују у штрајку дужни су да штрајк организују и воде на начин којим се не угрожава безбедност лица и имовине и здравље људи, онемогућава наношење непосредне материјалне штете и омогућава наставак рада по окончању штрајка. Штрајкачки одбор и запослени који учествују у штрајку не могу спречавати послодавца да користи средства и располаже средствима којима обавља делатност. Штрајкачки одбор и запослени који учествују у штрајку не смеју спречавати запослене који не учествују у штрајку да раде. 

У прилогу Вам достављамо модел Одлуке о штрајку, морате је допунити, црвеном бојом сам означила шта.

С поштовањем,
 
ФБОШ
